title: Kommissionens gennemførelsesforordning (EU) 2018/1048 af 18. juli 2018 om fastlæggelse af krav til udnyttelsen af luftrummet og operationelle procedurer for performancebaseret navigation

text:
                  26.7.2018

                  DA

                  Den Europæiske Unions Tidende

                  L 189/3

         KOMMISSIONENS GENNEMFØRELSESFORORDNING (EU) 2018/1048
         af 18. juli 2018
         om fastlæggelse af krav til udnyttelsen af luftrummet og operationelle procedurer for performancebaseret navigation
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), særlig artikel 8b, stk. 6, og
         ud fra følgende betragtninger:

                     (1)

                     Den fortsatte vækst i luftfarten lægger stigende pres på det disponible luftrum, hvilket øger behovet for at udnytte det så effektivt som muligt. Hvis lufttrafikstyrings-/luftfartstjenesterne (ATM/ANS) udøves ved hjælp af performancebaseret navigation (PBN), kan der opnås fordele, både hvad angår sikkerhed, kapacitet og effektivitet, i og med at luftruterne og instrumentindflyvningsprocedurerne optimeres. For at realisere disse fordele og forbedre det europæiske lufttrafikstyringsnets performance bør der fastsættes harmoniserede krav til udnyttelsen af luftrummet og operationelle procedurer for performancebaseret navigation (PBN).

                     (2)

                     Disse krav og PBN-procedurer bør fastlægges på grundlag af de regler, der er udarbejdet af Organisationen for International Civil Luftfart (ICAO), og gennemførelsesplanen herfor bør være i overensstemmelse med ICAO's Global Air Navigation Plan (2) og den europæiske ATM-masterplan (3).

                     (3)

                     I bilaget til Kommissionens gennemførelsesforordning (EU) nr. 923/2012 (4), særlig bilagets punkt SERA.5015, litra a), i bilag III til Kommissionens forordning (EU) nr. 965/2012 (5), særlig bilagets punkt ORO.GEN.110, litra d), og i artikel 9, stk. 1, i forordning (EF) nr. 216/2008 som gennemført ved bilag I til Kommissionens forordning (EU) nr. 452/2014 (6), særlig bilagets punkt TCO.205, er der fastsat krav om, at luftfartøjer skal være udstyret og flyvebesætningen have de fornødne kvalifikationer til at operere på den planlagte rute eller efter den pågældende procedure. Disse krav bør suppleres med fælles krav til udnyttelsen af luftrummet med angivelse af de dertil knyttede flyveprocedurer og -ruter.

                     (4)

                     Anvendelsen af PBN i terminalområder med stor trafiktæthed som krævet i henhold til Kommissionens gennemførelsesforordning (EU) nr. 716/2014 (7) forventes at gøre indflyvningsvejen mere præcis og at lette fastlæggelsen af trafikkens rækkefølge i en tidligere fase, således at brændstofforbruget mindskes og nedgangs- og indflyvningsfasens indvirkning på miljøet reduceres. For at lette gennemførelsen bør kravene i denne forordning være i overensstemmelse med kravene i gennemførelsesforordning (EU) nr. 716/2014.

                     (5)

                     Anvendelsen af satellitbaserede forstærkningssystemer (SBAS), navnlig i form af den europæiske geostationære navigations-overlay-tjeneste (EGNOS), bør fremmes, eftersom sikkerheds- og omkostningseffektivitetshensyn taler for fastlæggelsen af LVP-indflyvningsminima (localiser performance with vertical guidance (LPV)). Operationer med andre PBN-kapaciteter bør imidlertid også fremmes, ved at der i tillæg til LPV fastlægges andre minima.

                     (6)

                     Netadministratoren som omhandlet i Kommissionens forordning (EU) nr. 677/2011 (8) skal i henhold til nævnte forordning anvende fælles beslutningstagning i forbindelse med udarbejdelsen af planen for forbedring af det europæiske rutenet. I forbindelse med udøvelsen af ATM/ANS i overensstemmelse med nærværende forordning bør netadministratoren derfor koordinere sit arbejde med ATM/ANS-udøverne, navnlig for at sikre, at de ATS-ruter, der benyttes med henblik på overgang til eller fra en route-nettet, er i overensstemmelse med specifikationerne for standard-instrumentudflyvningsruterne (SID-ruterne) og standard-instrumentindflyvningsruterne (STAR-ruterne).

                     (7)

                     De krav til ATM/ANS-udøvere vedrørende gennemførelsen af PBN, der er fastsat i denne forordning, bør navnlig omfatte passende krav om indførelse ved alle instrumentlandingsbaneender af 3D-indflyvningsprocedurer, og, hvis disse udøvere har fastlagt SID-ruter eller STAR-ruter, om implementeringen af disse ruter. Pålæggelsen af sådanne krav kan dog i visse situationer have alvorlige negative følger, som mere end opvejer de potentielle sikkerheds-, kapacitets- og effektivitetsmæssige fordele. ATM/ANS-udøvere bør i sådanne situationer derfor kunne fravige disse krav og i stedet pålægges alternative krav, der er bedre tilpasset disse specifikke situationer, men som stadig i videst muligt omfang resulterer i de samme fordele.

                     (8)

                     Med henblik på en sikker og gnidningsløs overgang bør ATM/ANS-udøverne også i et rimeligt tidsrum have tilladelse til at udøve deres tjenester ved hjælp af andre midler end PBN i overensstemmelse med kravene i denne forordning. Eftersom det er nødvendigt at rationalisere udøvelsen af ATM/ANS og undgå unødvendige omkostninger, navnlig for luftrumsbrugerne, der skyldes en navigationsinfrastruktur i flere lag, bør denne tilladelse kun gælde indtil den 1. juni 2030, medmindre der er tale om beredskabsforanstaltninger.

                     (9)

                     Der bør af hensyn til sikkerheden sørges for en gnidningsløs og koordineret overgang til udøvelsen af ATM/ANS, der anvender performancebaseret navigation i overensstemmelse med kravene i denne forordning. ATM/ANS-udøvere bør derfor i rette tid og på effektiv vis træffe de fornødne foranstaltninger til at nå dette mål. Sådanne foranstaltninger bør omfatte udarbejdelse af en overgangsplan, som hver enkelt ATM/ANS-udøver bør holde ajour, således at der tages højde for alle relevante aspekter af udviklingen med hensyn til overgangen. Overgangsplanerne og eventuelle ajourføringer heraf, der er væsentlige, i og med at de indebærer større ændringer af disse planer og i betydelig grad kan påvirke de interesserede parters interesser, bør udarbejdes efter en procedure med høring af de interesserede parter for at sikre, at der tages hensyn til deres synspunkter, hvis det er relevant, og de bør godkendes af den kompetente myndighed, således at der sikres overensstemmelse med kravene i denne forordning, navnlig artikel 4, stk. 1.

                     (10)

                     Der kan opstå undtagelsestilfælde, hvor det efter gennemførelsen af de PBN-krav, der er fastsat i denne forordning, viser sig at være umuligt for ATM/ANS-udøverne af uventede årsager uden for deres kontrol at udøve deres tjenester i overensstemmelse med kravene. Uden at det berører nævnte udøveres forpligtelse til at træffe alle rimelige foranstaltninger, der ligger inden for deres kontrol, til at hindre sådanne situationer i at opstå og til hurtigst muligt igen at opfylde nævnte krav, hvis sådanne situationer alligevel skulle opstå, bør de ikke desto mindre være forpligtet til at iværksætte de beredskabsforanstaltninger, der er nødvendige for at sikre en fortsat sikker udøvelse af deres tjenester ved hjælp af andre midler, navnlig konventionelle navigationsprocedurer.

                     (11)

                     De berørte parter bør have tilstrækkelig tid til at opfylde kravene i denne forordning. Kravet om udelukkende at anvende PBN bør finde anvendelse fra en passende dato på et senere tidspunkt, således at der er tilstrækkelig tid til en sikker og gnidningsløs overgang. Visse bestemmelser i bilaget bør også finde anvendelse fra en passende dato på et senere tidspunkt, eftersom de berørte parter har brug for yderligere tid til at tilpasse sig de pågældende krav.

                     (12)

                     Foranstaltningerne i denne forordning bygger på en udtalelse fra Det Europæiske Luftfartssikkerhedsagentur afgivet i overensstemmelse med artikel 17, stk. 2, litra b), og artikel 19, stk. 1, i forordning (EF) nr. 216/2008.

                     (13)

                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 5 i Europa-Parlamentets og Rådets forordning (EF) nr. 549/2004 (9) —

               VEDTAGET DENNE FORORDNING:

            Artikel 1
            Genstand og anvendelsesområde

               (1)   Ved denne forordning fastsættes der krav til udnyttelsen af luftrummet og operationelle procedurer for performancebaseret navigation.

               (2)   Denne forordning finder anvendelse på udøvere af lufttrafikstyrings-/luftfartstjenester (ATM/ANS) og operatører af flyvepladser (i det følgende benævnt »ATM/ANS-udøvere«), der er ansvarlige for at indføre instrumentindflyvningsprocedurer eller fastlægge ATS-ruter, og som udøver deres tjenester i følgende luftrum:

                           a)

                           luftrummet over det område, som traktaten finder anvendelse på

                           b)

                           ethvert andet luftrum, hvori medlemsstaterne er ansvarlige for at udøve luftfartstjenester i overensstemmelse med artikel 1, stk. 3, i Europa-Parlamentets og Rådets forordning (EF) nr. 551/2004 (10).

            Artikel 2
            Definitioner
            I denne forordning forstås ved:
            (1)   »performancebaseret navigation (PBN)«: performancebaseret navigation som defineret i artikel 2, nr. 5), i forordning (EU) nr. 965/2012
            (2)   »ATS-rute«: en ATS-rute som defineret i artikel 2, nr. 46), i gennemførelsesforordning (EU) nr. 923/2012
            (3)   »instrumentindflyvningsprocedure«: en instrumentindflyvningsprocedure som defineret i artikel 2, nr. 90), i gennemførelsesforordning (EU) nr. 923/2012
            (4)   »konventionelle navigationsprocedurer«: ATS-ruter og instrumentindflyvningsprocedurer, i forbindelse med hvilke der anvendes jordbaseret navigationsudstyr, som ikke muliggør overholdelse af PBN-kravene i denne forordning
            (5)   »instrumentlandingsbane«: en instrumentlandingsbane som defineret i nr. 22) i bilag I til Kommissionens forordning (EU) nr. 139/2014 (11)

            (6)   »navigationsspecifikation«: en række krav til luftfartøjer og flyvebesætninger, der skal være opfyldt med henblik på udøvelsen af performancebaserede navigationsoperationer inden for et afgrænset luftrum
            (7)   »RNP-X-specifikation« (required navigation performance (RNP) X specification): en navigationsspecifikation baseret på områdenavigation, som omfatter krav om navigationsperformanceovervågning og -alarmering om bord, idet »X« henviser til den laterale navigationsnøjagtighed målt i sømil eller den type operation, der er tale om, og de krævede funktioner
            (8)   »lateral navigation (LNAV)«, »lateral navigation/vertikal navigation (LNAV/VNAV)« og »localizer performance with vertical guidance (LPV)«: betegnelserne for de forskellige typer driftsminima på indflyvningskort, som viser indflyvningsprocedurer baseret på GNSS (Global Navigation Satellite Systems), der er klassificeret som RNP-indflyvninger (RNP APCH)
            (9)   »radius to fix (RF)«: » en konstant kurveradius omkring et fastlagt drejepunkt, der ender i et fikspunkt
            (10)   »2D-indflyvning«: en instrumentindflyvningsprocedure, der er klassificeret som en ikke-præcisionsindflyvningsprocedure som defineret i artikel 2, nr. 90), i gennemførelsesforordning (EU) nr. 923/2012
            (11)   »3D-indflyvning«: en instrumentindflyvningsprocedure, der er klassificeret som en indflyvningsprocedure med vertikal vejledning eller som en præcisionsindflyvningsprocedure som defineret i artikel 2, nr. 90), i gennemførelsesforordning (EU) nr. 923/2012
            (12)   »satellitbaseret forstærkningssystem (SBAS)«: et bredtdækkende forstærkningssystem, som sender støtteoplysninger til brugeren af GNSS via en satellitbaseret sender
            (13)   »RNAV-X-specifikation« (area navigation (RNAV) X specification): en navigationsspecifikation baseret på områdenavigation, som ikke omfatter krav om navigationsperformanceovervågning og -alarmering om bord, idet »X« henviser til den laterale navigationsnøjagtighed målt i sømil
            (14)   »standard-instrumentindflyvningsrute (STAR-rute)« (standard instrument arrival (STAR) route): en angivet IFR-rute for indflyvende luftfartøjer, der forbinder et betydningsfuldt punkt, normalt på en ATS-rute, med et punkt, hvorfra en offentliggjort instrumentindflyvningsprocedure kan påbegyndes
            (15)   »standard-instrumentudflyvningsrute (SID-rute)« (standard instrument departure (SID) route): en angivet IFR-rute for udflyvende luftfartøjer, der forbinder flyvepladsen med et specifikt betydningsfuldt punkt, normalt på en angivet ATS-rute, hvorfra flyvningens en route-fase påbegyndes
            (16)   »navigationsfunktioner« (navigation functionality): detaljerede krav til navigationssystemets ydeevne med henblik på at imødekomme de behov, der er forbundet med de planlagte operationer i luftrummet.

            Artikel 3
            PBN-krav
            ATM/ANS-udøvere skal overholde de krav til gennemførelsen af performancebaseret navigation, der er fastsat i subpart PBN i bilaget.

            Artikel 4
            Overgangsforanstaltninger

               1.   ATM/ANS-udøvere træffer de nødvendige foranstaltninger til at sikre en gnidningsløs og sikker overgang til udøvelsen af ATM/ANS, der anvender performancebaseret navigation i overensstemmelse med artikel 3.
               Disse foranstaltninger omfatter udarbejdelse og gennemførelse af en overgangsplan. ATM/ANS-udøvere holder deres overgangsplan ajour.
               Overgangsplanen skal være i overensstemmelse med den europæiske ATM-masterplan og de fælles projekter, der er omhandlet i artikel 15a i Europa-Parlamentets og Rådets forordning (EF) nr. 550/2004 (12).

               2.   ATM/ANS-udøvere hører samtlige nedennævnte parter om udkastet til overgangsplanen og udkastet til eventuelle væsentlige ajourføringer heraf og tager hensyn til deres synspunkter, hvis det er relevant:

                           a)

                           operatører af flyvepladser, luftrumsbrugere og organisationer, der repræsenterer de luftrumsbrugere, der er berørt af udøvelsen af deres tjenester

                           b)

                           netadministratoren som omhandlet i artikel 3, stk. 1, i forordning (EU) nr. 677/2011

                           c)

                           ATM/ANS-udøvere, der udøver deres tjenester i tilstødende luftrumsblokke.

               3.   Efter at have foretaget den høring, der er omhandlet i stk. 2, forelægger ATM/ANS-udøverne høringsresultaterne samt udkastet til overgangsplanen eller udkastet til en væsentlig ajourføring heraf for den kompetente myndighed, der er ansvarlig for det pågældende luftrum, til godkendelse.
               Den kompetente myndighed kontrollerer, om udkastet til overgangsplanen eller udkastet til en væsentlig ajourføring heraf opfylder kravene i denne forordning, navnlig om der er taget hensyn til luftrumsbrugernes synspunkter, hvis det er relevant, herunder også synspunkter fra operatører af statsluftfartøjer. Den kompetente myndigheds medlemsstat kan fastsætte, at kontrollen skal udføres på koordineret vis med andre relevante myndigheder i den berørte medlemsstat.
               Nævnte kompetente myndighed underretter hurtigst muligt ATM/ANS-udøverne om resultatet af kontrollen. ATM/ANS-udøverne må hverken vedtage eller gennemføre overgangsplanen eller den væsentlige ajourføring heraf, før den kompetente myndighed har meddelt dem, at den har godkendt udkastet til overgangsplanen eller udkastet til den væsentlige ajourføring heraf.

            Artikel 5
            Obligatorisk anvendelse af PBN

               1.   ATM/ANS-udøverne udøver ikke deres tjenester ved hjælp af konventionelle navigationsprocedurer, og de anvender ikke performancebaseret navigation, som ikke er i overensstemmelse med kravene i bilagets punkt AUR.PBN.2005.

               2.   Stk. 1 finder anvendelse med forbehold af artikel 6 og af muligheden for, at ATM/ANS-udøverne udøver deres tjenester ved hjælp af landingssystemer, der muliggør kategori II-operationer, kategori IIIA-operationer eller kategori IIIB-operationer som omhandlet i henholdsvis nr. 14, 15 og 16 i bilag I til forordning (EU) nr. 965/2012.

            Artikel 6
            Beredskabsforanstaltninger
            ATM/ANS-udøvere træffer de nødvendige foranstaltninger til at sikre, at de forbliver i stand til at udøve deres tjenester ved hjælp af andre midler, hvis GNSS eller andre metoder, der anvendes til performancebaseret navigation, af uforudsete årsager uden for deres kontrol ikke længere er til rådighed, og de derfor ikke er i stand til at udøve deres tjenester i overensstemmelse med artikel 3. Sådanne foranstaltninger omfatter navnlig opretholdelse af et net af konventionelle navigationshjælpemidler og den dertil knyttede overvågnings- og kommunikationsinfrastruktur.

            Artikel 7
            Ikrafttræden og anvendelse

               1.   Denne forordning træder i kraft på tyvendedagen efter offentliggørelsen i Den Europæiske Unions Tidende.

               2.   Denne forordning anvendes fra den 3. december 2020.
               Uanset første afsnit:

                           a)

                           finder artikel 5 imidlertid anvendelse fra den 6. juni 2030

                           b)

                           finder bilagets punkt AUR.PBN.2005, stk. 1, imidlertid anvendelse fra den 25. januar 2024 på de flyvepladser, der er anført i punkt 1.2.1 i bilaget til gennemførelsesforordning (EU) nr. 716/2014, og på instrumentlandingsbaneender, hvor der benyttes præcisionsindflyvningsprocedurer, på andre flyvepladser

                           c)

                           finder bilagets punkt AUR.PBN.2005, stk. 4, imidlertid anvendelse fra den 25. januar 2024 på alle instrumentlandingsbaneender for så vidt angår en etableret SID- eller STAR-rute og fra den 6. juni 2030 for alle etablerede SID- eller STAR-ruter

                           d)

                           finder bilagets punkt AUR.PBN.2005, stk. 6, imidlertid anvendelse fra den 25. januar 2024 på ATS-ruter under FL 150.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. juli 2018.

                  På Kommissionens vegne

               Jean-Claude JUNCKER

                  Formand

            (1)  EUT L 79 af 13.3.2008, s. 1.

            (2)  ICAO-dokument nr. 9750.

            (3)  Kommissionens gennemførelsesforordning (EU) nr. 409/2013 af 3. maj 2013 om definition af fælles projekter, etablering af en ledelsesordning og afdækning af incitamenter til støtte for gennemførelsen af den europæiske masterplan for lufttrafikstyringen (EUT L 123 af 4.5.2013, s. 1).

            (4)  Kommissionens gennemførelsesforordning (EU) nr. 923/2012 af 26. september 2012 om fælles regler for luftrummet og operationelle bestemmelser vedrørende luftfartstjenester og -procedurer og om ændring af gennemførelsesforordning (EU) nr. 1035/2011 og forordning (EF) nr. 1265/2007, (EF) nr. 1794/2006, (EF) nr. 730/2006, (EF) nr. 1033/2006 og (EU) nr. 255/2010 (EUT L 281 af 13.10.2012, s. 1).

            (5)  Kommissionens forordning (EU) nr. 965/2012 af 5. oktober 2012 om fastsættelse af tekniske krav og administrative procedurer for flyveoperationer i henhold til Europa-Parlamentets og Rådets forordning (EF) nr. 216/2008 (EUT L 296 af 25.10.2012, s. 1).

            (6)  Kommissionens forordning (EU) nr. 452/2014 af 29. april 2014 om fastsættelse af tekniske krav og administrative procedurer for tredjelandsoperatørers flyveoperationer i henhold til Europa-Parlamentets og Rådets forordning (EF) nr. 216/2008 (EUT L 133 af 6.5.2014, s. 12).

            (7)  Kommissionens gennemførelsesforordning (EU) nr. 716/2014 af 27. juni 2014 om oprettelse af Pilot Common Project til støtte for gennemførelsen af den europæiske masterplan for lufttrafikstyringen (EUT L 190 af 28.6.2014, s. 19).

            (8)  Kommissionens forordning (EU) nr. 677/2011 af 7. juli 2011 om detaljerede bestemmelser for gennemførelsen af netfunktioner for lufttrafikstyring (ATM) og om ændring af forordning (EU) nr. 691/2010 (EUT L 185 af 15.7.2011, s. 1).

            (9)  Europa-Parlamentets og Rådets forordning (EF) nr. 549/2004 af 10. marts 2004 om rammerne for oprettelse af et fælles europæisk luftrum (»rammeforordningen«) (EUT L 96 af 31.3.2004, s. 1).

            (10)  Europa-Parlamentets og Rådets forordning (EF) nr. 551/2004 af 10. marts 2004 om organisation og udnyttelse af det fælles europæiske luftrum (»luftrumsforordningen«) (EUT L 96 af 31.3.2004, s. 20).

            (11)  Kommissionens forordning (EU) nr. 139/2014 af 12. februar 2014 om fastsættelse af krav og administrative procedurer for flyvepladser i henhold til Europa-Parlamentets og Rådets forordning (EF) nr. 216/2008 (EUT L 44 af 14.2.2014, s. 1).

            (12)  Europa-Parlamentets og Rådets forordning (EF) nr. 550/2004 af 10. marts 2004 om udøvelse af luftfartstjenester i det fælles europæiske luftrum (»luftfartstjenesteforordningen«) (EUT L 96 af 31.3.2004, s. 10).

            BILAG

               SUBPART PBN — Performancebaseret navigation

               AUR.PBN.1005   Genstand

            I denne subpart fastsættes i overensstemmelse med artikel 3 de krav for gennemførelsen af performancebaseret navigation (PBN), som udøvere af ATM/ANS skal opfylde.

               AUR.PBN.2005   Ruter og procedurer

                        (1)

                        ATM/ANS-udøvere skal ved alle instrumentlandingsbaneender indføre indflyvningsprocedurer i overensstemmelse med kravene i RNP-indflyvnings-specifikationen (RNP approach (RNP APCH) specification), herunder LNAV-, LNAV-/VNAV- og LPV-minima, og, hvis det er påkrævet som følge af trafiktætheden eller trafikkens kompleksitet, radius to fix (RF)-segmenter.

                        (2)

                        Som en undtagelse fra stk. (1) skal ATM/ANS-udøvere ved instrumentlandingsbaneender, hvor det på grund af terrænet, hindringer eller betingelserne for adskillelse af lufttrafikken er uforholdsmæssigt vanskeligt at indføre 3D-indflyvningsprocedurer, indføre 2D-indflyvningsprocedurer i overensstemmelse med kravene i RNP-indflyvnings-specifikationen (RNP approach (RNP APCH) specification). I så fald kan de i tillæg til indførelsen af nævnte 2D-indflyvningsprocedurer indføre 3D-indflyvningsprocedurer i overensstemmelse med kravene i specifikationen i den krævede RNP-tilladelse (RNP authorisation required (RNP AR APCH) specification).

                        (3)

                        Som en undtagelse fra stk. (1) skal ATM/ANS-udøvere ved instrumentlandingsbaneender uden tilstrækkelig SBAS-dækning indføre RNP APCH-procedurer, herunder LNAV- og LNAV-/VNAV-minima. ATM/ANS-udøvere skal også implementere LPV-minima ved disse instrumentlandingsbaneender senest 18 måneder efter den dato, hvorfra der er tilstrækkelig SBAS-dækning til rådighed.

                        (4)

                        Hvor ATM/ANS-udøvere har fastlagt SID-ruter eller STAR-ruter, skal de implementere disse ruter i overensstemmelse med kravene i RNAV-1-specifikationen.

                        (5)

                        Uanset stk. 4 skal ATM/ANS-udøvere, der har fastlagt SID-ruter eller STAR-ruter, hvis der er behov for strengere performancekrav end dem, der er omhandlet i nævnte stykke, for at opretholde lufttrafikkapaciteten og -sikkerheden i miljøer med høj trafiktæthed, meget kompleks trafik eller komplekst terræn, implementere disse ruter i overensstemmelse med kravene i RNP-1-specifikationen, herunder en eller flere af nedenstående supplerende navigationsfunktioner:

                                    a)

                                    operationer langs en vertikal bane og mellem to fikspunkter under anvendelse af:

                                                i)

                                                en »AT«-højdebegrænsning

                                                ii)

                                                en »AT OR ABOVE«-højdebegrænsning

                                                iii)

                                                en »AT OR BELOW«-højdebegrænsning

                                                iv)

                                                en »WINDOW«-begrænsning

                                    b)

                                    radius to fix (RF)-segmentet.

                        (6)

                        Hvor ATM/ANS-udøvere har fastlagt ATS-ruter til en route-operationer, skal de implementere disse ruter i overensstemmelse med kravene i RNAV-5-specifikationen.

                        (7)

                        Uanset stk. 4 og 6 skal ATM/ANS-udøvere, der har fastlagt ATS-ruter, SID-ruter eller STAR-ruter til operationer med rotorluftfartøjer, implementere disse ruter i overensstemmelse med kravene i RNP-0.3-, RNAV-1- eller RNP-1-specifikationen. I så fald kan de beslutte, hvilket af de tre sæt krav de vil opfylde.


title: Kommissionens gennemførelsesforordning (EU) 2018/1077 af 30. juli 2018 om ændring af gennemførelsesforordning (EU) nr. 808/2014 om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)

text:
                  31.7.2018

                  DA

                  Den Europæiske Unions Tidende

                  L 194/44

         KOMMISSIONENS GENNEMFØRELSESFORORDNING (EU) 2018/1077
         af 30. juli 2018
         om ændring af gennemførelsesforordning (EU) nr. 808/2014 om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (1), særlig artikel 8, stk. 3,
         ud fra følgende betragtninger:

                     (1)

                     I Kommissionens gennemførelsesforordning (EU) nr. 808/2014 (2) er der fastlagt bestemmeler for anvendelsen af forordning (EU) nr. 1305/2013. Ved Europa-Parlamentets og Rådets forordning (EU) 2017/2393 (3) er forordning (EU) nr. 1305/2013 ændret ved at forenkle de generelle regler for Den Europæiske Landbrugsfond for Udvikling af Landdistrikterne (ELFUL). Derfor bør bestemmelserne for gennemførelsen af forordning (EU) nr. 1305/2013 ændres.

                     (2)

                     Forpligtelsen til at udpege organer til at yde rådgivning ved en særlig procedure for offentligt udbud blev afskaffet. Gennemførelsesbestemmelserne vedrørende offentligt udbud bør derfor udgå.

                     (3)

                     Der er indført bestemmelser om unge landbrugeres fælles etablering i artikel 2, stk. 1, litra n), i forordning (EU) nr. 1305/2013 og en definition af »etableringsdatoen« er tilføjet i artikel 2, stk. 1, litra s), i samme forordning. De bestemmelser, der henviser til unge landbrugere i bilag I, del 1, punkt 8, til gennemførelsesforordning (EU) nr. 808/2014, bør derfor tilpasses. Som følge af udeladelsen af artikel 57 i Kommissionens gennemførelsesforordning (EU) nr. 809/2014 (4), der indeholder regler om bedrifts- og erhvervsudvikling, bør bestemmelserne om forretningsplanen som fastsat i gennemførelsesforordning (EU) nr. 808/2014 herudover forenkles.

                     (4)

                     Bestemmelserne om finansielle instrumenter er blevet forenklet. Der er navnlig indført en undtagelse fra anvendelsen af kriterierne for udvælgelse af operationer, der støttes ved hjælp af finansielle instrumenter, i artikel 49, stk. 4, i forordning (EU) nr. 1305/2013. Bilag I, del 1, punkt 8, til gennemførelsesforordning (EU) nr. 808/2014 bør derfor rettes ind efter denne undtagelse.

                     (5)

                     For at undgå unødvendige administrative byrder og navnlig hyppige ændringer af finansieringsplanerne er det nødvendigt at præcisere, at loftet for overskridelsen af de planlagte ELFUL-bidrag som anført i finansieringsplanen for hvert program er beregnet ud fra niveauet for det samlede beløb for hver foranstaltning.

                     (6)

                     I artikel 39a i forordning (EU) nr. 1305/2013 fastsættes støtte til landbrugere gennem et sektorspecifikt indkomststabiliseringsredskab, og i artikel 37 i samme forordning gives mulighed for støtte til tegning af landbrugsforsikringer, der dækker tab på over 20 % af den årlige gennemsnitsproduktion forårsaget af ugunstige vejrforhold, dyre- eller plantesygdomme, skadedyrsangreb eller en miljøhændelse. I overensstemmelse med artikel 8, stk. 1, litra h), i forordning (EU) nr. 1305/2013 bør den planlagte ELFUL-støtte og bidragssatsen angives i finansieringsplanen.

                     (7)

                     Gennemførelsesforordning (EU) nr. 808/2014 bør derfor ændres.

                     (8)

                     Foranstaltningerne i denne forordning er i overensstemmelse med udtalelse fra Udvalget for Udvikling af Landdistrikterne —

               VEDTAGET DENNE FORORDNING:

            Artikel 1
            I gennemførelsesforordning (EU) nr. 808/2014 foretages følgende ændringer:

                        1)

                        Artikel 7 udgår.

                        2)

                        Artikel 8, stk. 1, udgår.

                        3)

                        I bilag I, del 1, foretages følgende ændringer:

                                    a)

                                    I punkt 8 »Beskrivelse af de valgte foranstaltninger« foretages følgende ændringer:

                                                i)

                                                Nr. 2, litra c), affattes således:

                                                            »c)

                                                            omfang, støtteniveau, støtteberettigede støttemodtagere, og, hvor det er relevant, metode til beregning af beløbet eller støttesats opdelt på delforanstaltning og/eller operationstype, hvor det er nødvendigt. Specificering af støtteberettigede omkostninger, støttebetingelser, relevante støttebeløb og støttesatser samt principperne for fastsættelsen af udvælgelseskriterier for hver operationstype. Hvis der ydes støtte til et finansielt instrument, som gennemføres i henhold til artikel 38, stk. 4, første afsnit, litra a) og b) i forordning (EU) nr. 1303/2013, en beskrivelse af det finansielle instruments type, generelle kategorier af endelige modtagere, generelle kategorier af støtteberettigede omkostninger og maksimalt støtteniveau«.

                                                ii)

                                                Nr. 2), litra e), punkt 5, affattes således:
                                                »5.   Bedrifts- og erhvervsudvikling (artikel 19 i forordning (EU) nr. 1305/2013)

                                                            —

                                                            definition af små landbrugsbedrifter som omhandlet i artikel 19, stk. 1), litra a), nr. iii), i forordning (EU) nr. 1305/2013

                                                            —

                                                            definition af foranstaltninger som omhandlet i artikel 2, stk. 1, litra s), i forordning (EU) nr. 1305/2013 (»etableringsdato«)

                                                            —

                                                            definition af de øvre og nedre tærskler, der omhandles i artikel 19, stk. 4), femte afsnit, i forordning (EU) nr. 1305/2013

                                                            —

                                                            særlige betingelser for støtte til unge landbrugere, der ikke etablerer sig som eneste driftsleder på bedriften i henhold til artikel 2, stk. 1 og 2, i delegeret forordning (EU) nr. 807/2014

                                                            —

                                                            oplysning om anvendelsen af den henstandsperiode, der er omhandlet i artikel 2, stk. 3, i delegeret forordning (EU) nr. 807/2014

                                                            —

                                                            resumé af kravene i forretningsplanen

                                                            —

                                                            udnyttelse af muligheden for at kombinere forskellige foranstaltninger via forretningsplanen, så den unge landbruger får adgang til disse foranstaltninger

                                                            —

                                                            aktivitetsområder, der er genstand for diversificering.«

                                                iii)

                                                I nr. 2), litra e), affattes overskriften af punkt 16 således:
                                                »16.
                                                      Risikostyring (artikel 36 til 39a i forordning (EU) nr. 1305/2013)«.

                                    b)

                                    I punkt 10, litra c), foretages følgende ændringer:

                                                i)

                                                I første afsnit tilføjes følgende nr. v):

                                                            »v)

                                                            det vejledende samlede EU-bidrag og den vejledende bidragssats for operationer, der gennemføres i henhold til artikel 37 i forordning (EU) nr. 1305/2013, hvor minimumstærsklen er sat til 20 %, og for operationer, der gennemføres i henhold til 39a i forordning (EU) nr. 1305/2013.«

                                                ii)

                                                Følgende afsnit tilføjes:
                                                »For så vidt angår de mellemliggende betalinger omhandlet i artikel 36 i forordning (EU) nr. 1306/2013, betalingen af saldoen omhandlet i artikel 37 og regnskabsafslutningen omhandlet i artikel 51 i nævnte forordning, skal ELFUL-bidraget, der betales til dækning af de refusionsberettigede offentlige udgifter til det pågældende program, overholdes på foranstaltningsniveau.«

            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. juli 2018.

                  På Kommissionens vegne

               Jean-Claude JUNCKER

                  Formand

            (1)  EUT L 347 af 20.12.2013, s. 487.

            (2)  Kommissionens gennemførelsesforordning (EU) nr. 808/2014 af 17. juli 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 227 af 31.7.2014, s. 18).

            (3)  Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).

            (4)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).


title: Kommissionens gennemførelsesforordning (EU) 2018/1201 af 22. august 2018 om registrering af en betegnelse i registret over garanterede traditionelle specialiteter (»Kiełbasa krakowska sucha staropolska« (GTS))

text:
                  27.8.2018

                  DA

                  Den Europæiske Unions Tidende

                  L 217/5

         KOMMISSIONENS GENNEMFØRELSESFORORDNING (EU) 2018/1201
         af 22. august 2018
         om registrering af en betegnelse i registret over garanterede traditionelle specialiteter (»Kiełbasa krakowska sucha staropolska« (GTS))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Polens ansøgning om registrering af betegnelsen »Kiełbasa krakowska sucha staropolska« er blevet offentliggjort i Den Europæiske Unions Tidende (2), jf. artikel 50, stk. 2, litra b), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Kiełbasa krakowska sucha staropolska« registreres —

               VEDTAGET DENNE FORORDNING:

            Artikel 1
            Betegnelsen »Kiełbasa krakowska sucha staropolska« (GTS) registreres.
            Betegnelsen i stk. 1 henviser til et produkt i kategori 1.2. Kødprodukter (opvarmet, saltet, røget m.m.) i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. august 2018.

                  På Kommissionens vegne

                  For formanden

               Pierre MOSCOVICI

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 53 af 13.2.2018, s. 11.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2018/1264 af 20. september 2018 om fornyelse af godkendelsen af aktivstoffet pethoxamid, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst.)

text:
                  21.9.2018

                  DA

                  Den Europæiske Unions Tidende

                  L 238/71

         KOMMISSIONENS GENNEMFØRELSESFORORDNING (EU) 2018/1264
         af 20. september 2018
         om fornyelse af godkendelsen af aktivstoffet pethoxamid, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og
         ud fra følgende betragtninger:

                     (1)

                     Pethoxamid blev ved Kommissionens direktiv 2006/41/EF (2) opført som et aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet pethoxamid, jf. del A i bilaget til gennemførelsesforordning (EU) nr. 540/2011, udløber den 31. januar 2019.

                     (4)

                     Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af pethoxamid inden for den tidsfrist, der er fastsat i nævnte artikel.

                     (5)

                     Ansøgeren fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 31. august 2016.

                     (7)

                     Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende resumé af dossieret tilgængeligt for offentligheden.

                     (8)

                     Den 30. august 2017 fremsendte autoriteten sin konklusion (6) om, hvorvidt pethoxamid kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen. Kommissionen forelagde udkastet til vurderingsrapport vedrørende fornyelse af godkendelsen af pethoxamid for Den Stående Komité for Planter, Dyr, Fødevarer og Foder den 6. oktober 2017.

                     (9)

                     Ansøgeren fik mulighed for at fremsætte bemærkninger til udkastet til vurderingsrapport vedrørende fornyelse.

                     (10)

                     Det er med hensyn til et eller flere repræsentative anvendelsesformål for mindst et plantebeskyttelsesmiddel, der indeholder aktivstoffet pethoxamid, fastslået, at godkendelseskriterierne i artikel 4 i forordning (EF) nr. 1107/2009 er opfyldt.

                     (11)

                     Godkendelsen af pethoxamid bør derfor fornyes.

                     (12)

                     Risikovurderingen for fornyelse af godkendelsen af pethoxamid er baseret på et begrænset antal repræsentative anvendelsesformål, hvilket dog ikke begrænser de anvendelsesformål, hvortil plantebeskyttelsesmidler, der indeholder pethoxamid, kan godkendes. Anvendelsen bør derfor ikke længere være begrænset til anvendelse som herbicid.

                     (13)

                     I overensstemmelse med artikel 14, stk. 1, i forordning (EF) nr. 1107/2009 sammenholdt med samme forordnings artikel 6 og på grundlag af den foreliggende videnskabelige og tekniske viden er det imidlertid nødvendigt at fastsætte visse betingelser og begrænsninger. Det bør navnlig kræves, at der fremlægges yderligere bekræftende oplysninger.

                     (14)

                     Gennemførelsesforordning (EU) nr. 540/2011 bør derfor ændres.

                     (15)

                     Udløbsdatoen for pethoxamid blev ved Kommissionens gennemførelsesforordning (EU) 2018/84 (7) forlænget til den 31. januar 2019 for at gøre det muligt at afslutte fornyelsesprocessen, inden godkendelsen af aktivstoffet udløber. Da der er blevet truffet afgørelse om fornyelse forud for den forlængede udløbsdato, bør nærværende forordning dog anvendes fra den 1. december 2018.

                     (16)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Fornyelse af godkendelsen af aktivstoffet
            Godkendelsen af aktivstoffet pethoxamid fornyes som fastsat i bilag I.

            Artikel 2
            Ændringer af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.

            Artikel 3
            Ikrafttræden og anvendelsesdato
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den finder anvendelse fra den 1. december 2018.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. september 2018.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2006/41/EF af 7. juli 2006 om ændring af Rådets direktiv 91/414/EØF for at optage clothianidin og pethoxamid som aktive stoffer (EUT L 187 af 8.7.2006, s. 24).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  EFSA Journal 2017;15(9):4981 [22 s.] Foreligger online: www.efsa.europa.eu.

            (7)  Kommissionens gennemførelsesforordning (EU) 2018/84 af 19. januar 2018 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne chlorpyrifos, chlorpyrifos-methyl, clothianidin, kobberforbindelser, dimoxystrobin, mancozeb, mecoprop-P, metiram, oxamyl, pethoxamid, propiconazol, propineb, propyzamid, pyraclostrobin og zoxamid (EUT L 16 af 20.1.2018, s. 8).

            BILAG I

                        Almindeligt anvendt navn, Identifikationsnr.

                        IUPAC-navn

                        Renhed (1)

                        Godkendelsesdato

                        Udløbsdato for godkendelsen

                        Særlige bestemmelser

                        Pethoxamid
                        CAS-nr.: 106700-29-2
                        CIPAC-nr.: 665

                        2-Chlor-N-(2-ethoxyethyl)-N-(2-methyl-1-phenylprop-1-enyl)acetamid

                        ≥ 940 g/kg
                        Urenheder:
                        Toluen: højst 3 g/kg

                        1. december 2018

                        30. november 2033

                        DEL A
                        Må kun anvendes én gang hvert andet år på samme areal ved en maksimumdosis på 1 200  g aktivstof pr. hektar.
                        DEL B
                        Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af pethoxamid, navnlig tillæg I og II.
                        Ved denne samlede vurdering skal medlemsstaterne være særligt opmærksomme på:

                                    —

                                    risikoen for metabolitter i grundvandet, hvis der anvendes pethoxamid i områder med sårbare jordbunds- og/eller klimaforhold

                                    —

                                    risikoen for vandorganismer og regnorme

                                    —

                                    risikoen for forbrugerne fra restkoncentrationer i efterfølgende afgrøder eller i tilfælde af fejlslagen høst.

                              Anvendelsesbetingelserne skal omfatte risikobegrænsende foranstaltninger, hvis det er relevant.
                        Ansøgeren skal fremlægge bekræftende oplysninger for Kommissionen, medlemsstaterne og autoriteten vedrørende:

                                    1.

                                    relevansen af metabolitter, der kan forekomme i grundvandet under hensyntagen til eventuel relevant klassificering af pethoxamid i henhold til Europa-Parlamentets og Rådets forordning (EF) nr. 1272/2008 (2), navnlig som kræftfremkaldende i kategori 2

                                    2.

                                    virkningen af vandbehandlingsprocesser på arten af restkoncentrationer i drikkevand

                                    3.

                                    pethoxamids hormonforstyrrende potentiale i eller via skjoldbruskkirtlen, ved som minimum at fremlægge mekanistiske data til at afklare, hvorvidt der foreligger en hormonforstyrrende virkemåde i skjoldbruskkirtlen.

                              Ansøgeren skal fremlægge de oplysninger, der er anmodet om i punkt 1, senest et år efter at Det Europæiske Kemikalieagentur (ECHA) har offentliggjort den udtalelse vedrørende pethoxamid og de udbedte oplysninger, der er vedtaget af ECHA's Udvalg for Risikovurdering, jf. artikel 37, stk. 4, i forordning (EF) nr. 1272/2008.
                        Ansøgeren skal fremlægge de oplysninger, der er anmodet om i punkt 2, senest to år efter at Kommissionen har offentliggjort et vejledende dokument om evaluering af virkningen af vandbehandlingsprocesser på arten af restkoncentrationer i overfladevand og grundvand.
                        Ansøgeren skal fremlægge de oplysninger, der er anmodet om i punkt 3, senest den 10. november 2020 i henhold til Kommissionens forordning (EU) 2018/605 (3) om ændring af bilag II til forordning (EF) nr. 1107/2009 ved fastlæggelse af videnskabelige kriterier til bestemmelse af hormonforstyrrende egenskaber og til den fælles vejledning til bestemmelse af hormonforstyrrende stoffer som vedtaget af EFSA og ECHA.

               (1)  Vurderingsrapporten vedrørende fornyelse indeholder yderligere oplysninger om aktivstoffets identitet og specifikation.

               (2)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

               (3)  Kommissionens forordning (EU) 2018/605 af 19. april 2018 om ændring af bilag II til forordning (EF) nr. 1107/2009 ved at fastlægge videnskabelige kriterier til bestemmelse af hormonforstyrrende egenskaber (EUT L 101 af 20.4.2018, s. 33).

            BILAG II
            I bilaget til gennemførelsesforordning (EU) nr. 540/2011 foretages følgende ændringer:

                        1)

                        I del A udgår angivelse 122 om pethoxamid.

                        2)

                        I del B tilføjes følgende:

                                    Nr.:

                                    Almindeligt anvendt navn, Identifikationsnr.

                                    IUPAC-navn

                                    Renhed (1)

                                    Godkendelsesdato

                                    Udløbsdato for godkendelsen

                                    Særlige bestemmelser

                                    »127

                                    Pethoxamid
                                    CAS-nr.: 106700-29-2
                                    CIPAC-nr.: 665

                                    2-Chlor-N-(2-ethoxyethyl)-N-(2-methyl-1-phenylprop-1-enyl)acetamid

                                    ≥ 940 g/kg
                                    Urenheder:
                                    Toluen: højst 3 g/kg

                                    1. december 2018

                                    30. november 2033

                                    DEL A
                                    Må kun anvendes én gang hvert andet år på samme areal ved en maksimumdosis på 1 200  g aktivstof pr. hektar.
                                    DEL B
                                    Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af pethoxamid, navnlig tillæg I og II.
                                    Ved denne samlede vurdering skal medlemsstaterne være særligt opmærksomme på:

                                                —

                                                risikoen for metabolitter i grundvandet, hvis der anvendes pethoxamid i områder med sårbare jordbunds- og/eller klimaforhold

                                                —

                                                risikoen for vandorganismer og regnorme

                                                —

                                                risikoen for forbrugerne fra restkoncentrationer i efterfølgende afgrøder eller i tilfælde af fejlslagen høst.

                                          Anvendelsesbetingelserne skal omfatte risikobegrænsende foranstaltninger, hvis det er relevant.
                                    Ansøgeren skal fremlægge bekræftende oplysninger for Kommissionen, medlemsstaterne og autoriteten vedrørende:

                                                1.

                                                relevansen af metabolitter, der kan forekomme i grundvandet under hensyntagen til eventuel relevant klassificering af pethoxamid i henhold til Europa-Parlamentets og Rådets forordning (EF) nr. 1272/2008 (2), navnlig som kræftfremkaldende i kategori 2

                                                2.

                                                virkningen af vandbehandlingsprocesser på arten af restkoncentrationer i drikkevand

                                                3.

                                                pethoxamids hormonforstyrrende potentiale i eller via skjoldbruskkirtlen, ved som minimum at fremlægge mekanistiske data til at afklare, hvorvidt der foreligger en hormonforstyrrende virkemåde i skjoldbruskkirtlen.

                                          Ansøgeren skal fremlægge de oplysninger, der er anmodet om i punkt 1, senest et år efter at Det Europæiske Kemikalieagentur (ECHA) har offentliggjort den udtalelse vedrørende pethoxamid og de udbedte oplysninger, der er vedtaget af ECHA's Udvalg for Risikovurdering, jf. artikel 37, stk. 4, i forordning (EF) nr. 1272/2008.
                                    Ansøgeren skal fremlægge de oplysninger, der er anmodet om i punkt 2, senest to år efter at Kommissionen har offentliggjort et vejledende dokument om evaluering af virkningen af vandbehandlingsprocesser på arten af restkoncentrationer i overfladevand og grundvand.
                                    Ansøgeren skal fremlægge de oplysninger, der er anmodet om i punkt 3, senest den 10. november 2020 i henhold til Kommissionens forordning (EU) 2018/605 (3) om ændring af bilag II til forordning (EF) nr. 1107/2009 ved fastlæggelse af videnskabelige kriterier til bestemmelse af hormonforstyrrende egenskaber og til den fælles vejledning til bestemmelse af hormonforstyrrende stoffer som vedtaget af EFSA og ECHA.«

               (1)  Vurderingsrapporten vedrørende fornyelse indeholder yderligere oplysninger om aktivstoffets identitet og specifikation.

               (2)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

               (3)  Kommissionens forordning (EU) 2018/605 af 19. april 2018 om ændring af bilag II til forordning (EF) nr. 1107/2009 ved at fastlægge videnskabelige kriterier til bestemmelse af hormonforstyrrende egenskaber (EUT L 101 af 20.4.2018, s. 33).


title: Kommissionens gennemførelsesforordning (EU) 2018/1265 af 20. september 2018 om godkendelse af aktivstoffet fenpicoxamid, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af Kommissionens gennemførelsesforordning (EU) nr. 540/2011 (EØS-relevant tekst.)

text:
                  21.9.2018

                  DA

                  Den Europæiske Unions Tidende

                  L 238/77

         KOMMISSIONENS GENNEMFØRELSESFORORDNING (EU) 2018/1265
         af 20. september 2018
         om godkendelse af aktivstoffet fenpicoxamid, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 13, stk. 2, og
         ud fra følgende betragtninger:

                     (1)

                     Det Forenede Kongerige modtog den 2. december 2014 en ansøgning fra Dow AgroScience GmbH om godkendelse af aktivstoffet fenpicoxamid i henhold til artikel 7, stk. 1, i forordning (EF) nr. 1107/2009.

                     (2)

                     I henhold til artikel 9, stk. 3, i nævnte forordning meddelte Det Forenede Kongerige, som rapporterende medlemsstat, den 13. januar 2015 ansøgeren, de øvrige medlemsstater, Kommissionen og Den Europæiske Fødevaresikkerhedsautoritet (i det følgende benævnt »autoriteten«), at ansøgningen kunne antages.

                     (3)

                     Den 13. oktober 2016 indsendte den rapporterende medlemsstat, med kopi til autoriteten, et udkast til vurderingsrapport til Kommissionen, hvori det vurderes, hvorvidt aktivstoffet kan forventes at opfylde godkendelseskriterierne i artikel 4 i forordning (EF) nr. 1107/2009.

                     (4)

                     Autoriteten handlede i overensstemmelse med artikel 12, stk. 1, i forordning (EF) nr. 1107/2009. I henhold til artikel 12, stk. 3, i forordning (EF) nr. 1107/2009 anmodede den ansøgeren om at forelægge supplerende oplysninger for medlemsstaterne, Kommissionen og autoriteten. Den rapporterende medlemsstats vurdering af de supplerende oplysninger blev den 31. juli 2017 fremlagt for autoriteten i form af et opdateret udkast til vurderingsrapport.

                     (5)

                     Den 22. december 2017 meddelte autoriteten ansøgeren, medlemsstaterne og Kommissionen sin konklusion (2) om, hvorvidt aktivstoffet fenpicoxamid kan forventes at opfylde godkendelseskriterierne i artikel 4 i forordning (EF) nr. 1107/2009. Autoriteten offentliggjorde konklusionen.

                     (6)

                     Kommissionen forelagde den 23. marts 2018 den reviderede vurderingsrapport om fenpicoxamid og et udkast til forordning om godkendelse af fenpicoxamid for Den Stående Komité for Planter, Dyr, Fødevarer og Foder.

                     (7)

                     Det er fastslået, at godkendelseskriterierne i artikel 4 forordning (EF) nr. 1107/2009 er opfyldt for en eller flere repræsentative anvendelser af mindst ét plantebeskyttelsesmiddel, der indeholder aktivstoffet, og navnlig de anvendelser, der er undersøgt og udførligt beskrevet i den reviderede vurderingsrapport.

                     (8)

                     Fenpicoxamid bør derfor godkendes.

                     (9)

                     I overensstemmelse med artikel 13, stk. 2, i forordning (EF) nr. 1107/2009 sammenholdt med samme forordnings artikel 6 og på grundlag af den foreliggende videnskabelige og tekniske viden er det imidlertid nødvendigt at fastsætte visse betingelser og begrænsninger. Det bør navnlig kræves, at der fremlægges yderligere bekræftende oplysninger.

                     (10)

                     I henhold til artikel 13, stk. 4, i forordning (EF) nr. 1107/2009 bør bilaget til Kommissionens gennemførelsesforordning (EU) nr. 540/2011 (3) ændres.

                     (11)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelse af aktivstof
            Aktivstoffet fenpicoxamid, som opført i bilag I, godkendes på de betingelser, der er fastsat i samme bilag.

            Artikel 2
            Ændring af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.

            Artikel 3
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. september 2018.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Den Europæiske Fødevaresikkerhedsautoritet (EFSA), 2018. »Conclusion on the peer review of the pesticide risk assessment of the active substance fenpicoxamid« (XDE-777). EFSA Journal 2018;16(1):5146, 27 s. https://doi.org/10.2903/j.efsa.2018.5146.

            (3)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            BILAG I

                        Almindeligt anvendt navn, Identifikationsnr.

                        IUPAC-navn

                        Renhed (1)

                        Godkendelsesdato

                        Udløbsdato for godkendelsen

                        Særlige bestemmelser

                        Fenpicoxamid
                        CAS-nr.: 517875-34-2
                        CIPAC-nr.: 991

                        (3S,6S,7R,8R)-8-benzyl-3-{3-[(isobutyryloxy)methoxy]-4-methoxypyridin-2-carboxamido}-6-methyl-4,9-dioxo-1,5-dioxonan-7-yl-isobutyrat

                        ≥ 750 g/kg

                        11. oktober 2018

                        11. oktober 2028

                        Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om fenpicoxamid, navnlig tillæg I og II.
                        Ved denne samlede vurdering skal medlemsstaterne være særligt opmærksomme på:

                                    —

                                    hvilken virkning forarbejdning har på vurderingen af risikoen for forbrugerne

                                    —

                                    risikoen for vandorganismer.

                              Anvendelsesbetingelserne skal omfatte risikobegrænsende foranstaltninger, hvis det er relevant.
                        Ansøgeren skal fremlægge bekræftende oplysninger om:

                                    1.

                                    de tekniske specifikationer for aktivstoffet, sådan som det fremstilles (ved produktion i kommerciel målestok), og overensstemmelsen mellem toksicitetstestbatchene og de bekræftede tekniske specifikationer

                                    2.

                                    virkningen af vandbehandlingsprocesser på arten af restkoncentrationer i drikkevand

                                    3.

                                    fenpicoxamids hormonforstyrrende potentiale i eller via skjoldbruskkirtlen, ved navnlig at fremlægge mekanistiske data til at afklare i henhold til punkt 3.6.5 og 3.8.2 i bilag II til forordning (EF) nr. 1107/2009, som ændret ved Kommissionens forordning (EU) 2018/605 (2), hvorvidt de observerede virkninger i de undersøgelser, der er indsendt til typegodkendelse, er knyttet til en hormonforstyrrende virkemåde i skjoldbruskkirtlen.

                              Ansøgeren skal fremlægge de i punkt 1 anførte oplysninger for Kommissionen, medlemsstaterne og autoriteten senest den 11. oktober 2019, de i punkt 2 anførte oplysninger senest to år efter, at Kommissionen har offentliggjort et vejledende dokument om evaluering af virkningen af vandbehandlingsprocesser på arten af restkoncentrationer i overfladevand og grundvand, og de i punkt 3 anførte oplysninger senest den 10. november 2020.

               (1)  Den reviderede vurderingsrapport indeholder yderligere oplysninger om aktivstoffets identitet og specifikation.

               (2)  Kommissionens forordning (EU) 2018/605 af 19. april 2018 om ændring af bilag II til forordning (EF) nr. 1107/2009 ved at fastlægge videnskabelige kriterier til bestemmelse af hormonforstyrrende egenskaber (EUT L 101 af 20.4.2018, s. 33).

            BILAG II
            I del B i bilaget til gennemførelsesforordning (EU) nr. 540/2011 tilføjes følgende:

                           Nr.:

                           Almindeligt anvendt navn, Identifikationsnr.

                           IUPAC-navn

                           Renhed (1)

                           Godkendelsesdato

                           Udløbsdato for godkendelsen

                           Særlige bestemmelser

                           »126

                           Fenpicoxamid
                           CAS-nr.: 517875-34-2
                           CIPAC-nr.: 991

                           (3S,6S,7R,8R)-8-benzyl-3-{3-[(isobutyryloxy)methoxy]-4-methoxypyridin-2-carboxamido}-6-methyl-4,9-dioxo-1,5-dioxonan-7-yl-isobutyrat

                           ≥ 750 g/kg

                           11. oktober 2018

                           11. oktober 2028

                           Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om fenpicoxamid, navnlig tillæg I og II.
                           Ved denne samlede vurdering skal medlemsstaterne være særligt opmærksomme på:

                                       —

                                       hvilken virkning forarbejdning har på vurderingen af risikoen for forbrugerne

                                       —

                                       risikoen for vandorganismer.

                                 Anvendelsesbetingelserne skal omfatte risikobegrænsende foranstaltninger, hvis det er relevant.
                           Ansøgeren skal fremlægge bekræftende oplysninger om:

                                       1.

                                       de tekniske specifikationer for aktivstoffet, sådan som det fremstilles (ved produktion i kommerciel målestok), og overensstemmelsen mellem toksicitetstestbatchene og de bekræftede tekniske specifikationer

                                       2.

                                       virkningen af vandbehandlingsprocesser på arten af restkoncentrationer i drikkevand

                                       3.

                                       fenpicoxamids hormonforstyrrende potentiale i eller via skjoldbruskkirtlen, ved navnlig at fremlægge mekanistiske data til at afklare i henhold til punkt 3.6.5 og 3.8.2 i bilag II til forordning (EF) nr. 1107/2009, som ændret ved Kommissionens forordning (EU) 2018/605 (2), hvorvidt de observerede virkninger i de undersøgelser, der er indsendt til typegodkendelse, er knyttet til en hormonforstyrrende virkemåde i skjoldbruskkirtlen.

                                 Ansøgeren skal fremlægge de i punkt 1 anførte oplysninger for Kommissionen, medlemsstaterne og autoriteten senest den 11. oktober 2019, de i punkt 2 anførte oplysninger senest to år efter, at Kommissionen har offentliggjort et vejledende dokument om evaluering af virkningen af vandbehandlingsprocesser på arten af restkoncentrationer i overfladevand og grundvand, og de i punkt 3 anførte oplysninger senest den 10. november 2020.«

               (1)  Den reviderede vurderingsrapport indeholder yderligere oplysninger om aktivstoffets identitet og specifikation.

               (2)  Kommissionens forordning (EU) 2018/605 af 19. april 2018 om ændring af bilag II til forordning (EF) nr. 1107/2009 ved at fastlægge videnskabelige kriterier til bestemmelse af hormonforstyrrende egenskaber (EUT L 101 af 20.4.2018, s. 33).